Mikloš, Ivan, podpredseda vlády a minister financií SR (2011-05-26):
Pán poslanec, vláda rozhoduje v zbore a o rozpočte rozhodujete nakoniec vy ako Národná rada. Ja som presvedčený, že rozpočet, tak ako bol pripravený a schválený, bol v rámci možností, ktoré sme mali, a v rámci priorít, ktoré sme museli robiť. A naozaj rozpočet bol, resp. verejné financie v minulých rokoch boli vo veľmi, veľmi zlom stave, to veľmi dobre viete. Museli sme výrazne šetriť, museli sme výrazne šetriť vo všetkých rezortoch, v každom jednom rezorte by som vám vedel vymenovať, k akým opatreniam musia pristupovať jednotliví ministri. Podobným, ako sú tie, ktoré ste vy menovali v rezorte obrany. A zároveň ale platí, že v každom jednom rezorte, vrátane môjho, môj nevynímajúc, sú stále rezervy na to, aby sme mohli peniaze využívať lepšie a efektívnejšie. Keď hovoríte napríklad o výcviku, o letectve, o podobnom, preto som spomenul vo svojej odpovedi, že do konca júna by mal minister predložiť aj zásadný strategický zámer ďalšieho smerovania slovenskej armády. Mali by sme sa rozhodnúť, či chceme udržiavať napr. v tej šírke všetky možné zamerania vojsk, ako máme dnes. Ako otázku položím, neberte to, že to navrhujem. Potrebujeme nevyhnutne my mať nadzvukové letectvo, keď sme taká malá krajina, sme súčasťou Severoatlantickej aliancie? Nebolo by lepšie, keby sme sa špecializovali na to, v čom sme naozaj dobrí, keď nemáme peniaze na to, zabezpečiť intenzívny výcvik pre nadzvukových letcov vrátane veľmi vysokých investičných nákladov, ale aj prevádzkových, na kúpu a údržbu nadzvukových stíhačiek? Nebolo by efektívnejšie, s otáznikom to kladiem, sústrediť sa, špecializovať sa na to, v čom sme naozaj dobrí? Napríklad ženijné jednotky, protichemické jednotky, odmínovacie, pyrotechnické a iné jednotky. V tom, v čom sme naozaj dobrí a v rámci toho aj v aliancii naozaj sa ešte zlepšovať, byť špičkoví. Veď preto sme v aliancii, aby sme nemuseli ako malá krajina budovať všetky typy armád a udržiavať ich tak draho, pretože sa môžeme spoľahnúť na spojencov a sme súčasťou širšej aliancie. Takže z tohto pohľadu, ale ja verím a myslím si, že, som presvedčený o tom, že teda to tak je, že minister koná v tomto zmysle, aby sme naozaj našli efektívnejší spôsob fungovania našej armády, aby sme aj s obmedzenými zdrojmi mohli cvičiť. Lebo súhlasím, že nie je dobré, keď udržiavame také typy armád, ktoré nemajú na to, aby cvičili, aby trénovali, aby boli naozaj, naozaj dobrí. A naša úloha nie je len v tom, udržiavať systém, tak ako bol doteraz často nerozumne vytvorený alebo sa vytvoril, ale aby sme sa zamysleli na tým, ako to môže fungovať lepšie. Ak bude takáto snaha, ak bude takýto rozumný návrh, tak, samozrejme, ho podporím. Ale mojou prioritou – a preto by som nerád odpovedal na otázky typu, podporíte tento rezort, a iný rezort alebo ešte iný a ten nie, pretože mojou prioritou, prvoradou a za to som tu, za to ste mi dali tú zodpovednosť – je, aby sme mali zdravé verejné financie. Aby sme nezadlžovali budúce generácie, aby nerástol ten dlh našich detí a vnukov tak prudko, ako rástol počas uplynulých rokov. A verím, že spoločne tieto priority naplníme vrátane priority lepšieho fungovania armády. Ideálne by bolo, keby mohla lepšie fungovať za menej peňazí, ako funguje dnes. Ďakujem pekne.